1Are oj 'o pa tinimit Aténas, lic n-xka ch'ij ta chic u rayixic rilic i wach, are 'uri xka ch'obo chi 'o u chac coj canaj can katuquel pa tinimit-le, 2y xka tak bi i kachalal a-Timotéo iwu'. Ire-le lic jun rajchac i Dios chi chacun-nak ku' yoj chu bixquil i 'utz laj tzij re i Crísto. Xka tak bi iwu' yix man quix u jicba na che u cubibal i c'ux che i Crísto, xak cu ya ni u cowil i c'ux. 3Queje xka 'an ile, man mi jun chiwe cu sach u cubibal u c'ux chuwach tak i c'ax chi quix tijin chi rilic wo'or. Lic iweta'am yix chi 'o u chac caka tij tak i c'ax pacha ile. 4Are c'a oj 'o iwu' xka bij chiwe chi ca pe ni c'ax pakawi, y ya iwilom chic chi queje ile xe'elok. 5Rumal-i, lic xwaj retamaxic wach u 'anom u cubibal i c'ux yix. Are n-xin ch'ij ta chic, xin tak bi a-Timotéo iwu' chi retamaxic. Xin ch'ob yin mokxa xix u min itzel chupam i n-'us taj, xak i ka chac chixol mokxa u sachsam chic u wach. 6Xui-ri wo'or, i a-Timotéo ya xix u solij, xak xu c'am li rason chi yix 'utz u 'anom u cubibal i c'ux, xak ni sachom ti u c'axnabal i c'ux. Xak xu bij ire chi yix lic n-coj i sach ta pi c'ux, lic c'ax coj i na'o. Xak xu bij chi quiwaj chic rilic ka wach, pacha caka 'an yoj, cakaj chic rilic i wach yix. 7Rumal-i, wachalal, i u cubibal i c'ux yix che i Kajwal, u cubsam 'uri ka c'ux yoj chupam ronojel tak i c'ax, ronojel tak uyej chi caka tijo. 8Are xka ta rason chi lic ix jiquil chuwach i Kajwal, lic xoj quicot na iwumal pacha jun c'ac' laj c'aslemal xka na'o. 9N-caka rik taj wach i tioxbal-re caka 'an chuwach i Dios iwumal yix; n-caka rik tu bixquil che wach i nim laj ka quicotemal chi caka na iwumal yix. 10Chi pa'ij chi cha'ab coj tijin chu tz'onoxic che i Dios chi cu ya na chake quix 'e kila; cakaj caka tz'akatsaj wach i c'a craj che u cubibal i c'ux che i Kajwal. 11Lic caka rayij chi i ka Kajaw Dios xak i Kajwal Jesucrísto coj qui to na chi quix 'e ka solij. 12Cakaj chi i Kajwal co'on chiwe chi ca q'uiar mas u c'axnabal i c'ux chiwach, xak c'ax que i na conojel i winak. Cakaj chi lic nim i c'axnabal i c'ux yix pacha u c'axnabal ka c'ux yoj chiwe yix. 13Cakaj yoj chi i Kajwal co'on chiwe lic ix jiquil pi c'ux, lic ix ch'am, lic n-ta c'ax chiwe chuwach i ka Kajaw Dios are ca tzalij chic i Kajwal Jesus cu' conojel ni'pa i je re ire.
1 TESALONICENSES 3